钦定古今图书集成/明伦汇编/官常典/第714卷 > 田崧
## 钦定古今图书集成/明伦汇编/官常典/第714卷 > 田崧

按《前赵录》，崧字子岱，仕曜为大鸿胪，迁镇南大将军、
益州刺史。初，氐羌杨难敌闻曜平陈安，与弟坚头同
奔汉中，至是自汉中来袭，仇池城陷，崧为难敌所执，
立之于前。难敌左右叱崧令拜，崧嗔目叱之曰：“氐贼
安有天子牧伯而向贼拜乎？”难敌谓之曰：“子岱，吾当
与子终定大事，子为刘氏，可谓尽忠，得不能尽忠于
我乎？”崧厉色大言曰：“贼氐若本奴才，安敢希冀非分！
吾宁为国家鬼，岂可为汝贼臣！何不速杀！”吾顾排一
人夺取其刀，刺难敌不中，为难敌所杀。